Guvernul a aprobat, joi, un memorandum care prevede că aproximativ 1.000 de localităţi vor fi conectate la internet de mare vitează de minim 100 Mbps şi, automat, la infrastructură de tip 5G. E un proiect care se va derula până la finalul anului 2025.
Ghidul solicitantul este deja pus pe site-ul MCID, a anunțat ministrul Bogdan Ivan, care a făcut apel „la toate companiile interesate să îl consulte şi să vină, în cel mai scurt timp, cu propuneri concrete.
În data de 26 iunie a.c. va începe, timp de 30 de zile, perioada de depunere a solicitărilor pentru localitățile interesate de a intra în acest proiect.
„Vorbim despre o investiţie extrem de importantă pentru tot ceea ce înseamnă comunităţi rurale care astăzi nu sunt conectate la reţele de internet de mare viteză. Vorbim despre atingerea unei ţinte pe care ne-am setat-o, de a avea acoperită peste 98% din zonele care sunt în intravilanul localităţilor din România, mai rămân sub 500 de localităţi care să nu aibă conexiune de mare viteză la internet”, a explicat Bogdan Ivan, la finalul şedinţei de joi a Executivului.
Ministrul Digitalizării a mai precizat că proiectul se va derula până la finalul anului viitor.
„În primul rând ne interesează acele comunităţi care nu au conectate şcoli la internet de mare viteză, care nu au conectate primăriile, care nu au conectate dispensarul medical. Îmi doresc foarte mult ca toate instituţiile care sunt responsabile să fie prezente şi să ne sprijine în acest proiect, de la primăriile care trebuie să vină cu zona de avize până la celelalte companii de utilităţi care trebuie să dea avize, aici mă refer în special la zona de electricitate. Să reuşim să facem acest proiect într-un termen record”, a mai spus Bogdan Ivan.
***